  Майя Бывальцева Тотальной диктант ужрад Россиын но Удмуртиын 17-тӥ коньывуонэ ортчоз. Отчы куинь амалэн пыриськыны луоз. Со сярысь акцилэн нимлыко сайтаз ивортӥзы. Туала эпидемиологи югдурын калыкен ужрадъёсты ортчытъяны лэзем интыосын нимысьтыз площадкаос радъялозы. Кыкетӥез амал – диктантэз акцилэн сайтаз меӵак эфирын лыдӟем улсын гожтон. Куинетӥез формат - #пишемдома. Таӵе амалэн ужрадэ пыриськисьёс ужъёсты эскерись пунктъёсысь нимлыко бланк но фирменной ручка басьтыны быгато. Со интыос сярысь Тотальной диктантлэн сайтысьтыз яке мерлыко вотэсъёсысь тодыны луоз. Гожтэм ужъёсты озьы ик со пунктъёсы сётыны кулэ. Диктантлы дасяськон курсъёс офлайн но онлайн амалъёсын куарусён шорысен радъясько. Диктант гожтон площадкаосы пусйиськон 8-тӥ коньывуонысен кутскоз Таяз арын текст космонавтикалы инъет кылдытӥсьлы Константин Циолковскийлы сӥземын. Сое кылосбур тодосъя кандидат, Литературая А. М. Горький нимо институтысь доцент, «Национальный бестселлер» премилэн лауреатэз Андрей Геласимов гожтӥз. Тодэ вайытом, Тотальной диктант 4-тӥ оштолэзе ортчыны кулэ вал, но эпидемиологи югдур секыт луэмен сэрен сое берлолы выжтӥзы. Озьы сизьым арскын нырысьсэ ӟуч кылын шонер гожъяськыны быгатэмез эскерон сӥзьыл радъяськоз. Бадӟым удмурт диктант туэ онлайн амалэн гинэ ортчиз, отчы 600-лэсь трос адями пыриськиз.  Тегъёс: Мерлык Ижкар Удмуртия ӟучкыл  